Tařaɣit n Arebbi x Ṣamwil
3
1 Camwil ameẓyan tuɣa ittsexxar i SIDI zzat i wudem n Ɛali. Deg wussan nni tuɣa awař n SIDI iqqiǧet. War tuɣi tᵉtteffiɣ ca n řewḥiy. 2 Deg wass nni, umi Ɛali iṭṭeṣ deg wemcan nnes uca dewřent tiṭṭawin nnes arxunt ařami tuɣa war izemmar ad ittwařa ɛad, imsar -
3 ɛad qbeř ixsi řefnar n AREBBI u Camwil tuɣa iṭṭeṣ di Zzawect n SIDI mani teǧa Ttabut n AREBBI - 4 aqa SIDI iřaɣa i Camwil. Uca yarra-dd xas Camwil: “Necc aqa ayi da!” 5 Netta yuzzeř ɣar Ɛali, inna: “Danita i ǧiɣ, cek třaɣid ayi-dd.” Maca netta inna: “Necc war xak dd-řaɣiɣ ca, ɛqeb, ad tezzřed!” Uca iɛqeb, izzeř.
6 SIDI iřaɣa i Camwil twařa nneɣnit uca ikkar-dd Camwil, yuyur ɣar Ɛali, inna: “Necc aqa ayi da, minzi cek třaɣid ayi-dd.” Yarra-dd xas netta: “Necc war xak dd-řaɣiɣ ca, mmi, ɛqeb, ad tezzřed!” 7 Camwil ɛad war issin SIDI u awař n SIDI tuɣa ɛad war d as ittwassargeb.
8 Iřaɣa-dd SIDI x Camwil ɛawed i twařa wiss třata u netta ikkar-dd, yuyur ɣar Ɛali, inna: “Necc aqa ayi da, cek třaɣid ayi-dd.” Xas uca iḥekkar Ɛali, aqa SIDI tuɣa iřaɣa x uḥenjir, 9 uca Ɛali inna i Camwil: “Ruḥ, ad tezzřed! Mařa Netta iřaɣa ac-dd ɛawed, xenni arr xas: ‘Siweř, SIDI, maɣar amsexxar nnec ittesřa!’ ” Uca iɛqeb Camwil, izzeř deg wemcan nnes.
10 Xenni yusa-dd SIDI uca ibedd din uca iřaɣa am twařawin nneɣni: “Camwil, Camwil!” Inna Camwil: “Siweř, maɣar amsexxar nnec ittesřa!” 11 SIDI inna i Camwil: “Xzar, Necc ad ggeɣ ca di Israil ařami marra wi xas i ɣa isřen, tnayen n imezzuɣen nnes ad ṭneṭnen. 12 Deg wass nni ad qefřeɣ marra i Ɛali, zeg umezwaru ař aneggaru min zi ssiwřeɣ x taddart nnes. 13 Minzi Necc ɛeřmeɣ as, aqa Necc ad ḥekmeɣ taddart nnes i řebda x řmuɛṣiyyet min xef issen, minzi řami ssiwḍen iḥenjiren nnes nneɛřet x yixef nsen, netta war ten iṭṭif ca. 14 S uya Necc jjuǧeɣ i taddart n Ɛali: ‘War ittwagg weṣřaḥ i řebda i řmuɛṣiyyet n taddart n Ɛali s tɣarṣt uřa s tewhibt n řɣiǧet!’ ”
15 Camwil iqqim izzeř ař ṣṣbeḥ, xenni yarzem tiwwura n Taddart n SIDI. Maca Camwil iggʷed ad iḥaja řewḥiy i Ɛali. 16 Xenni iřaɣa Ɛali x Camwil, inna: “Camwil, mmi!” Netta yarra-dd xas: “Necc aqa ayi da!” 17 Xenni inna: “Man awař i d ac inna? Ttzawgeɣ cek, war xafi snuffar! Ejj ad ac igg AREBBI ammu, ɛad mahu, mařa cek tessnuffared xafi ijj n wawař waha zi marra awařen i kidek issiweř Netta.” 18 Xenni iḥaja as Camwil marra awařen u war xas ten iffar. Uca yarra-dd xas Ɛali: “Aqa-t d SIDI, ejj i-t ad igg min iǧan nican di tiṭṭawin nnes!”
19 Camwil tuɣa imeqqar u SIDI tuɣa-t akides u war ijji uřa d ijjen zi marra awařen nnes ad iwḍa ɣar temmurt. 20 Marra Israil, zi Dan ař Bi’r-Sebɛa, tuɣa ittwařa aqa Camwil tuɣa ittwařeqqem d anabi n SIDI. 21 SIDI iqqim ad dd-iḍhar di Cilu, minzi SIDI issargeb Ixef nnes i Camwil di Cilu s wawař n SIDI.