Bulus zzat i Fastus
25
1 Ařami dd-yiweḍ Fastus ɣar Qayṣariya, iruḥ ɣar Urcalim awarni řami ɛdun třata n wussan. 2 Imeqqranen n ikehhanen d imcennɛen n Wudayen ssaregben t dinni x min xef ḍeřmen Bulus uca qeddmen as ict n tutra. 3 Ttaren zzayes maḥend ad asen igg s řxaḍar ḥima ad indeh Bulus ɣar Urcalim, ařami zemmaren nitni ad sswejden ijj n řfex deg webrid maḥend ad t nɣen. 4 Maca Fastus yarra-dd: “Bulus ittwaḥḍa di Qayṣariya u necc simant inu ad din raḥeɣ deɣya. 5 Ejj inni zzaywem izemmaren ad afen tawwart ad raḥen akidneɣ, uca ejj i-ten ad t ḍeřmen mařa din ca n řɛib deg weryaz-a.”
6 Awarni řami iqqim din tmenya niɣ ɛecra n wussan ihwa ɣar Qayṣariya u tiwecca nnes iqqim x řkursi n ccreɛ uca yumur ad dd-awyen Bulus. 7 Umi dd-yiweḍ, nnḍen xas Wudayen inni tuɣa dd-ihwan zi Urcalim, uca ggin xas aṭṭas n icetciten iḍeqřen, war zemmaren ad ten ssbeyynen. 8 Umi iwta Bulus x yixef nnes, aqa war ixḍi netta di walu, war teǧi di Ccariɛa n Wudayen niɣ di Zzawect Tameqqrant uřa di qayṣar, 9 inna Fastus i Bulus, am tuɣa ixs ad igg řxaḍar i Wudayen: “Ma texsed ad tgeɛɛded ɣar Urcalim, ḥima ad din tᵉttwaḥakmed zzati?” 10 Yarra-dd Bulus, inna: “Necc aqa beddeɣ zzat i řkursi n ccreɛ n qayṣar mani ittxeṣṣa ad xafi ittwaḥkem. War xḍiɣ deg Wudayen s walu am mammec cek tessned mliḥ. 11 Mařa xḍiɣ niɣ mařa ggiɣ min isdaheǧen řmewt, war ttrikkʷiřeɣ zi řmewt. Maca mařa war din bu tidett nican i zi d ayi ḍeřmen, xenni war izemmar uřa d ijjen ad ayi isellem ɣarsen i arḍa nsen. Necc uriɣ ddeɛwet inu ɣar qayṣar.”
12 Awarni řami tuɣa imcawar ak-d wegraw, yarra-dd Fastus: “Aqa tessgeɛɛded ddeɛwet nnec ɣar qayṣar, xenni ɣar qayṣar i ɣa traḥed!”
Tawasit n ujeǧid Aɣripas
13 Awarni řami ɛdun ca n wussan yusa-dd ujeǧid Aɣripas d Barniki ɣar Qayṣariya ḥima ad seǧmen x Fastus. 14 Umi nitni sseɛdun din aṭṭas n wussan iɛawed Fastus i ujeǧid ddeɛwet n Bulus, inna: “Aqa da ijj n weryaz wenni da ijja Filiks d ameḥbus. 15 Řami d ayi tuɣa di Urcalim, ssaregben ayi xas imeqqranen n ikehhanen d imɣaren n Wudayen, arezzun zzayi ad ittwaḥakem zzatsen. 16 Necc arriɣ-dd xasen belli Irumaniyyen war nnumin ad sellmen ijj n bnadem ḥima ad ittwaneɣ maḥend ad ggen řxaḍar i iwdan. Ittxeṣṣa ad ḥḍaren zzates inni t iḍeřmen uca ad ɣares yiři ttasiɛ i bnadem nni maḥend ad idafeɛ x yixef nnes zi jjihet n ttuhmet. 17 Umi da dd-iwḍeɣ, war ɛgizeɣ, uca tiwecca nnes qqimeɣ x řkursi n ccreɛ, umureɣ ad dd-awyen aryaz nni ɣari. 18 Inni t iḍeřmen nnḍen as-dd, maca am mammec tuɣa ttrajiɣ war zemmaren ad dd-awyen uřa d ict n ttuhmet i tuɣa zemmaren ad ssbeyynen. 19 Maca tuɣa ɣarsen xas ca n ixarwiḍen di ssibbet n ddin nsen u zi jjihet n ijj n bnadem qqaren as Yasuɛ wenni aqa immut, maca wenni xef tuɣa Bulus iqqar belli aqa iddar. 20 Am tuɣa cekkeɣ di tmesřayin-a i di tuɣa arzuɣ, nniɣ i Bulus: ‘Ma zeɛma texsed ad traḥed ɣar Urcalim ḥima ad tᵉttwaḥakmed din x tmesřayin-a?’ 21 Maca umi tuɣa yarezzu ad ittwaḥḍa ař xas ɣa iḥkem qayṣar, umureɣ ad t ḥḍan ař t ɣa ssekkeɣ ɣar qayṣar.” 22 Inna Aɣripas i Fastus: “Uřa d necc xseɣ ad sřeɣ i bnadem-a!” Yarra-dd xas: “Tiwecca ad as tesřed!”
23 Tiwecca nnes yusa-dd Aɣripas d Barniki s marra ccan uca udfen ɣar taddart n ccreɛ ak-d ikumandaren n řɛeskar d izeǧifen n tendint. Xenni yumur Fastus, uca yudef-dd Bulus. 24 Inna Fastus: “A ajeǧid Aɣripas u kenniw marra iryazen i da iḥḍaren akidneɣ: Aqa x weryaz-a nni teẓrim danita, aqa cetcan xas ɣari marra řɣaci n Wudayen di Urcalim uřa danita, sɣuyyun maḥend war ittɣimi ad iddar ɛad. 25 Maca ufiɣ netta war iggi walu min isdaheǧen řmewt, maca umi issgeɛɛed ddeɛwet nnes ɣar qayṣar, umureɣ ad ittwassekk din. 26 Maca war ɣari bu tmesřact nican ssneɣ tt zi jjihet nnes ḥima ad tt ariɣ i qayṣar. S uyenni sseḥḍareɣ t-i-dd i kenniw, d amezwaru i cek, a ajeǧid Aɣripas, ḥima, awarni řami i ɣa nkemmeř tarezzut, ad ɣari yiři min ɣa ariɣ i qayṣar, 27 minzi war icuwwar ad ssekkeɣ ijj n umeḥbus břa ma ad ariɣ ixeṭṭan nnes.”