Tasexxart n ujeǧid n Ɛarad
21
1 Umi isřa Akenɛani, ajeǧid n Ɛarad nni izeddɣen di Temmurt n Ljanub, belli yusa-dd Israil x webrid n ibergagen, immneɣ ḍidd i Israil uca iṭṭef ca zzaysen d imeḥbas.
2 Xenni iwca Israil ijj n wawař i SIDI uca inna: “Mařa d tidett tɛarrned řgens-a deg ufus inu, necc ad ḥarrmeɣ tineddam nsen i uteḥḥi.” 3 SIDI istajeb i Israil uca isellem as ayt n Kenɛan uca nitni ḥarrmen i-ten i uteḥḥi uřa d marra tineddam nsen uca iřaɣa amcan nni s yisem n Ḥurma. □
Afiɣar n nnḥas
4 Xenni fesyen iqiḍan nsen zeg wedrar n Hur, ruḥen x webrid ɣar Řebḥar n Telga uca s man aya tuɣa ittxeṣṣa ad nnḍen i temmurt n Idum. Uca řgens war iṣbir deg webrid. 5 Aqa iqaceḥ řgens ḍidd i AREBBI d Musa: “Mayemmi d aneɣ dd-tessuffɣem zi Miṣra, maḥend ad nemmet di řexřa-ya? War da iǧi weɣrum uřa d aman. Řeɛmar nneɣ iɛiff zeg weɣrum-a i war isekkwin!”
6 Xenni iḍřeq SIDI ifiɣran yareqqen jar řgens, inni izeɛfen řgens uca immut waṭṭas n řgens n Israil. 7 Yusa-dd řgens ɣar Musa, nnan: “Aqa nexḍa, minzi nqaceḥ ak-d SIDI u akidek. Ẓaǧ i SIDI maḥend ad xaneɣ ikkes ifiɣran-a.” Xenni iẓuǧ Musa di ṭṭweɛ n řgens. □
8 Inna SIDI i Musa: “Egg ijj n ufiɣar yareqqen uca sars i-t x ict n teḥnact uca man wen ma ittwazeɛfen u ad ɣares ixzar, ad iddar.” 9 Uca igga Musa ijj n ufiɣar n nnḥas uca issars i-t x teḥnact uca xmi izeɛɛef ca n ufiɣar ca n yijjen, uca wanita ixezzar ɣar ufiɣar n nnḥas, xenni ad iqqim iddar.
Zi Ubut ɣar Fisja
10 Xenni fesyen ayt n Israil iqiḍan nsen uca wtin iqiḍan nsen di Ubut. 11 Xenni kksen iqiḍan nsen zi Ubut, wtin iqiḍan nsen ɣar arwinat n Ɛabarim di řexřa i iǧan zzat i wudem n Mu’ab manis dd-tneqqar tfuct. 12 Ssenni kksen iqiḍan nsen uca wtin iqiḍan nsen di teɣzurt n Zarad. 13 Ssenni kksen iqiḍan nsen uca wtin iqiḍan nsen x ujemmaḍ n yeɣzar n Arnun, wenni issizřen di řexřa, iffeɣ zi jjihet n weymir n Imuriyyen, minzi aqa Arnun d aymir ak-d Mu’ab, jar Mu’ab d Imuriyyen. 14 X uya qqaren deg wedlis ittwannḍen n garrat n SIDI:
“Wahib di Sufa d tɣezratin n Arnun,
15 u tiɣezratin i dd-ihekkwan,
ařami meyyřent ɣar tzeddiɣt n Ɛar,
d tenni isennden x weymir n Mu’ab.”
16 Ssenni ruḥen ɣar Bi’r, ‘Anu’. Wa aqa d anu min xef inna SIDI i Musa: “Smun řgens, xenni ad asen wceɣ aman.” 17 Xenni iɣennej Israil izři-ya:
“Ngez, a anu!”
Arrim-dd xas s ijj n izři:
18 “Cek anu, wenni ɣzin řḥukkam,
wenni ineqcen tarwa n taṣiřet n řgens
ak-d umgewwad nsen
s izeǧaḍen nsen n řeḥkamet.”
Zi řexřa ruḥen ɣar Mattana, 19 uca zi Mattana ɣar Naḥliyil, zi Naḥliyil ɣar Bamut, 20 uca zi Bamut ɣar teɣzurt nni iǧan deg iyyar n Mu’ab, x tqiccat n Fisja nni ittsijjan ɣar tnezruft.
Aɣelleb x Siḥun d Ɛuj
21 Xenni issekk Israil ireqqasen ɣar Siḥun, ajeǧid n Imuriyyen, inna:
22 “Ejj ayi ad cuqeɣ di temmurt nnec. War nettmeyyiř ca ɣar iyyaren niɣ ɣar imarjaɛen nnec n uḍiř u war nsess aman zeg wanuten. Ad neɛdu x webrid igellden, ař ɣa neɛdu x temmurt nnec.” 23 Maca Siḥun war yejji ad iẓwa Israil x jjwayeh nnes. Issmun Siḥun marra řgens nnes uca iffeɣ, ḥima ad imsagar ak-d Israil, ɣar řexřa, uca yusa-dd di Yahaṣ uca immneɣ ak-d Israil. 24 Uca Israil iwta i-t s řeqḍeɛ n ssif uca iksi temmurt nnes d řwart, zi Arnun ař Yabbuq, ař ayt n Ɛammun, minzi jjihet n ayt n Ɛammun aqa-t d ijj n lburj ijehden. 25 Iksi Israil marra tineddam-a uca izdeɣ Israil di marra tineddam n Imuriyyen, di Ḥacbun u di marra tneddam i ɣares dd-iqqnen. 26 Minzi Ḥacbun tuɣa d tandint n Siḥun, ajeǧid n Imuriyyen, uca netta tuɣa immneɣ ak-d ujeǧid i d as dd-izwaren n Mu’ab uca iksi zzayes marra tammurt nnes ař Arnun. 27 X uya qqaren inni issawařen s wawařen iweznen:
“Asem-dd ɣar Ḥacbun,
ad tᵉttwabna u ad tᵉttwaɛdeř
tendint n Siḥun!
28 Minzi teffeɣ-dd tmessi zi Ḥacbun
d ijj n uɛeccař zi tendint n Siḥun,
aceɛɛař nni icca Ɛar n ayt n Mu’ab
řḥukkam n řuɛřat n Arnun.
29 Uct xak, Mu’ab!
Aqa ittwahellek řgens n Kamuc.
Iḥenjiren nnes i tuɣa yarewřen
d tḥenjirin nnes,
aqa isellem i-ten d imeḥbas i Siḥun,
ajeǧid n Imuriyyen.
30 Aqa newwet i-ten s fřitcat.
Ḥacbun ittwahellek ař Dibun.
Nareddeǧ i-ten ař Nufaḥ
tenni iǧan ař Midaba.”
31 Ammu i idweř Israil ad izdeɣ di temmurt n Imuriyyen. 32 Uca issekk Musa ibergagen ɣar Yaɛzir uca ksin tineddam i ɣares dd-iqqnen uca kksen tasɣart n Imuriyyem nni tuɣa din izeddɣen.
33 Xenni meyyřen zeg webrid nsen, uřyen abrid ɣar Bacan. Xenni iffeɣ-dd Ɛuj, ajeǧid n Bacan, netta d marra řgens nnes, maḥend ad kidsen imsagar i umenɣi di Idraɛi. 34 Inna SIDI i Musa: “War zzayes tteggʷed ca, minzi Necc ggiɣ t deg ufus nnec, ak-d marra řgens nnes d temmurt nnes uca ad zzayes tegged am mammec teggid zi Siḥun ajeǧid n Imuriyyen, wenni tuɣa izeddɣen di Ḥacbun.” 35 Uca areddǧen t, netta d iḥenjiren nnes d marra řgens nnes, ař mani war iqqim uřa d ijj n umařwar zzayes uca ksin tammurt nnes d řwart.