Izři n Hanna
2
1 Xenni teẓẓuǧ Ḥanna, tenna:
“Uř inu ittesřiwřiw
s řefraḥet di SIDI.
Icc inu ittwassgeɛɛed di SIDI.
Aqemmum inu yarzem d arzam
x řɛedyan inu,
maɣar farḥeɣ x usenjem nnec.
2 Uřa d ijj d amqeddes am SIDI,
maɣar war din iǧi ḥed mɣir Cek,
u war din teǧi teṣḍart
am AREBBI nneɣ!
3 War tarennim tessawařem
ammu s nnfaxet,
war dd-tteffiɣ uřa d ca n tuffet
zeg uqemmum nwem,
maɣar SIDI d ijj n Arebbi
issen marra,
timegga nnes ttwaweznent.
4 Řqews n ayt n bu-teɣruḍt ittwarẓa,
maca inni inqarḍen
ḥezzmen s jjhed.
5 Inni ijjiwnen arehnen ixef nsen
i weɣrum,
maca inni iǧuẓen,
war qqimen ɛad ǧuzen.
Tenni war ittirwen
turuw-dd sebɛa n iḥenjiren,
tenni ɣar iǧa ubarru n iḥenjiren, tisřaw.
6 AREBBI ineqq u ittic tudart,
Netta isshekkʷwa ɣar řaxart
u issgeɛɛad-dd ssenni.
7 SIDI ittarra ijj d amezřuḍ
u ijj nneɣni yarra i-t d bu-wagřa,
isshekkwa d issgeɛɛad.
8 Amuqřiř issekkar i-t zi tɛejjajt,
řmeskin ijebd i-t-i-dd zeg wefraḍ,
maḥend ad ten issɣim
ɣar tarwa n taṣiřet,
maḥend ad iwc
ijj n řkursi n řɛezz d řwart,
minzi dsusa n temmurt iǧan n SIDI
u Netta issbedd xasen ddunect.
9 Netta i issřeqqan
x iṣuraf n imtiqqan nnes,
maca iɛeffanen
ad ttwassbekmen di taǧest,
minzi aryaz war ittiři ca d bu teɣruḍt
zi jjehd n yixef nnes.
10 Wenni ittemcubbucen ak-d SIDI,
ad ittwarẓ.
Ad xasen isshemhem deg ujenna.
SIDI ad iḥkem tineggura n ddunect,
ad iwc tizemmar i ujeǧid
uca ad issgeɛɛed icc n lmasiḥ nnes.”
Iḥenjiren n Ɛali
11 Iɛqeb Ilqana ɛawed ɣar taddart nnes ɣar Rama, maca aḥenjir isexxar i SIDI zzat i wudem n ukehhan Ɛali. 12 Maca tarwa n Ɛali tuɣa d tarwa i war isekkwin. Nitni war ssinen ca SIDI. 13 Ikehhanen nnumen ad ggen ak-d řgens ammu: mařa yiwi ijj n weryaz ict n tɣarṣt, xenni, umi tuɣa aysum ɛad ittnenna, yusa-dd ijj n umsexxar n ikehhanen ak-d ict n furcita n třata n icukḍan deg ufus nnes, 14 ijju tt di řburmet niɣ deg uṭenjir niɣ di marmita niɣ di teydurt u marra min ɣa teksi furcita, iksi t ukehhan i yixef nnes. Ammu i t ggin ɣar marra ayt n Israil inni dd-yusin ɣar Cilu. 15 Ammu ɛawed, qbeř ɣa bexxaren tadunt, yusa-dd ijj n umsexxar n ikehhanen, inna i weryaz nni dd-iwyen taɣarṣt: “Ewc ayi aysum ḥima ad t qřiɣ i ukehhan, minzi netta war xak iksi ca aysum ittwanennan, maca mɣir aziza.” □ 16 Mařa yarra-dd xas weryaz: “Amezwar ittxeṣṣa ad bexxaren tadunt marra, xenni ksi min ixs wuř nnec i yixef nnec!”, inna as umsexxar n ukehhan: “Lla, ittxeṣṣa ad t tewced řexxu, mařa lla, ad t ksiɣ s uɣiř!” 17 Ddenb n imsexxaren tuɣa imɣar aṭṭas zzat i wudem n SIDI, maɣar iryazen sseḥqaren tawhibt n řɣiǧet n SIDI.
18 Maca Camwil tuɣa ittsexxar zzat i wudem n SIDI, aqa-t d ijj n uḥenjir iḥezzmen s yijj n upalṭu n ukehhan n řeqṭen. 19 Yemmas tegga as ijj n useřham uca tᵉttawyi as t-i-dd zeg useggʷas ɣar useggʷas, xmi tᵉttgeɛɛed ak-d weryaz nnes ḥima ad tawi din taɣarṣt n kuř aseggʷas. 20 Igga Ɛali lbaraka di Ilqana d temɣart nnes, inna: “Iři ad ac iwc SIDI zi temɣart-a ijj n uḥenjir deg wemcan n uḥenjir i tsellem nettat, deg wemcan n uḥenjir i immewcen i SIDI.” Xenni ɛeqben nitni ɣar wemcan n tzeddiɣt nnes. □ 21 SIDI maca ixzar ɣar Ḥanna u nettat teksi s ddeyset uca turuw-dd třata n iḥenjiren d tnayen n tḥenjirin, am tuɣa imeqqar Camwil ameẓyan ɣar SIDI.
22 Idweř Ɛali iwsar aṭṭas. Netta isřa x marra min ggin iḥenjiren nnes i marra Israil uca isřa ɛawed aqa nitni ṭṭṣen ak-d temɣarin i tuɣa ttsexxarent ɣar wadaf n Uqiḍun n Umsagar. 23 Netta inna asen: “Mayemmi tᵉtteggem aya ammu, ařami i ttesřiɣ zi marra řgens-a x tmegga nwem tiɛeffanin? 24 Lla, a iḥenjiren inu, aya war iǧi d ijj n řexbar iḥřa i sřiɣ. Kenniw tᵉttarram řgens-a n SIDI ad iwḍa di xeṭṭu. 25 Mařa ijj n bnadem ixḍa ak-d ijj bnadem nneɣni, xenni ad xas iḥkem AREBBI, maca mařa ijj n bnadem ad ixḍa x SIDI, wi xas ɣa iwten?” Waxxa amenni nitni war sřin ca ɣar babatsen, maɣar SIDI tuɣa ixs ad ten ineɣ. □ 26 Maca Camwil ameẓyan tuɣa imeqqar uca yarni ittas-dd x řxaḍar i SIDI uřa ɣar iwdan.
Awař n Arebbi x Ɛali d tarwa nnes
27 Uca yusa-dd ijj n weryaz n SIDI ɣar Ɛali, inna as: “Ammu i iqqar SIDI: ‘Ma war i d ssecneɣ ixef inu nican i taddart n babac umi ten tuɣa di Miṣra, di taddart n firɛun? 28 Necc farzeɣ t zi marra tiqebbař n Israil d akehhan i Necc maḥend ad igeɛɛed ɣar uɛalṭar inu ḥima ad din issarɣ řebxur u maḥend ad yarḍ apalṭu n ukehhan zzat i wudem inu. Necc wciɣ ɛawed i taddart n babac marra tiɣarṣa n tmessi n ayt n Israil. 29 Mayemmi tɛeffsem kenniw x tɣarṣt inu d tewhibt n řɣiǧet i zi umureɣ maḥend ad tent twehhbem di Tzeddiɣt inu, u mayemmi tᵉttweqqarem iḥenjiren nwem aṭṭas xafi umi tmesřem kenniw ixef nwem s mummu n marra tiwhibin n řɣiǧet n řgens inu Israil?’ 30 S uya iqqar SIDI, AREBBI n Israil: ‘Necc nniɣ nican: Taddart nnec d taddart n babac ad uyurent zzat i wudem inu i řebda!’, maca řexxu iqqar SIDI: ‘Aya aqa iggʷej xafi, maɣar inni d ayi ittweqqaren, ad ten weqqareɣ, maca inni i d ayi isseḥqaran, ad ttwaḥesben d imuqřiřen. 31 Xzar ad asen wussan, ad qeḍɛeɣ aɣiř nnec d uɣiř n taddart n babac ařami war ittiři ɛad d awessar di taddart nnec. 32 Cek ad texzared belli ad dd-yas ijj n weɣrim n Tzeddiɣt, waxxa Netta ittegg tcuni-ya marra i Israil, uca ɛemmarṣ ad yiři ɛad ijj n uwessar di taddart nnec, marra ussan. 33 War qeṭṭɛeɣ ca kuř aryaz i ɣ̮arek iǧan x uɛalṭar inu, ařami ɣa uḥřent tiṭṭawin nnec qaɛ, ad tefna řeɛmar nnec uca marra arraw n taddart nnec ad mmten d iryazen. 34 D ta i d ak ɣa tiři d řeɛřamet nni dd ɣa tas x tnayen n iḥenjiren nnec, Ḥufni d Finaḥas: ad mmten s tnayen deg ijj n wass. 35 Necc maca ad ggeɣ i Ixef inu ijj n ukehhan d amtiqqi. Netta ad igg ɛlaḥsab uř d řeɛmar inu. Necc ad as ssbeddeɣ ict n taddart temten uca netta ad yuyur řebda zzat i wudem n lmasiḥ inu. 36 Uca ad imsar, belli marra wi ɣa iqqimen zi taddart nnec, ad dd-yas ad as ibendeq i yict n tuqiyyat n nnuqart niɣ i yict n tecnift n weɣrum, ad yini: ‘Arni ayi mɣir ɣar ict n řxedmet n tsexxart n ikehhanen, maḥend ad ɣari yiři ijj n uřeqqim n weɣrum i macca.’ ”