4
1 Umi tuɣa ikemmeř marra řgens aẓwi x L’Urdun, imsar aqa SIDI issiweř ak-d Yacuwa, inna: 2 “Farnem tenɛac n yeryazen zi řgens, ijjen weryaz zi kuř taqbič, 3 u tumured xasen, ini: ‘Ksim ssa, zi řwest n L’Urdun, zeg wemcan mani tuɣa bedden iḍaren n ikehhanen di řaman, tenɛac n iẓra, ksim ten akidwem ɣar ujemmaḍin, ssarsem ten di řmargeḥ n řɛeskar mani ɣa tessensem ǧiřet-a.’ ”
4 Xenni iřaɣa Yacuwa tenɛac n yeryazen nni ifarn i-ten zeg ayt n Israil, ijj n weryaz zi kuř taqbič, 5 uca Yacuwa inna asen: “Uyurem zzat i wudem n Ttabut n SIDI, AREBBI nwem, ɣar řwesṭ n L’Urdun uca ad iksi kuř aryaz i yixef nnes ijj n weẓru x teɣruḍt nnes, ɛlaḥsab řqedd n tqebbař n ayt n Israil, 6 ḥima ad yiři aya d ict n řeɛřamet jar awem. Minzi mařa iḥenjiren nwem ad sseqsan, ad inin: ‘Min ixs ad inin yeẓra-ya i kenniw?’, 7 xenni kenniw ad asen tinim: ‘Aqa-ten din minzi nqeḍɛen waman n L’Urdun zzat i wudem n Ttabut n Řɛahd n SIDI! Ɣar uẓwi x L’Urdun nqeḍɛen waman n L’Urdun uca iẓra-ya d ict n řidaret i ayt n Israil di man aya i řebda.’ ” 8 Ayt n Israil ggin am mammec tuɣa yumur Yacuwa uca ksin tenɛac n iẓra zi řwesṭ n L’Urdun, am mammec tuɣa issiweř SIDI ɣar Yacuwa, ɛlaḥsab řqedd n tqebbař n ayt n Israil, uca ksin ten akidsen ɣar ujemmaḍin, ɣar řmargeḥ mani tuɣa ssensen, uca ssarsen ten din. 9 Issars Yacuwa ɛawed tenɛac n iẓra di řwesṭ n L’Urdun, deg wemcan mani tuɣa mmarsen iḍaren n ikehhanen, inni yarbun Ttabut n Řɛahd, u aqa aten ɛad din ař ass-a.
10 Ikehhanen, inni yarbun Ttabut, qqimen bedden di řwesṭ n L’Urdun, ařami tuɣa ittwakemmeř min inna SIDI i Yacuwa maḥend ad t yini i řgens ɛlaḥsab marra min yumur Musa i Yacuwa, uca iqeǧeq řgens ssenni, iẓwa. 11 Umi tuɣa marra řgens ikemmeř aẓwi, teẓwa Ttabut n SIDI ak-d ikehhanen zzat i wudem n řgens. 12 Ayt n Rubin d ayt n Jad d wezyen n teqbič n Manassa ẓwan ḥezzmen i umenɣi zzat i wudem n ayt n Israil, am mammec tuɣa akidsen issiweř Musa. 13 Tuɣa-ten ɛřaḥař di arebɛin-ařef n yeryazen, ḥezzmen marra i umenɣi. Nitni ẓwan ɣar wazzay n umenɣi zzat i wudem n SIDI, ɣar řewḍat n Ariḥa. 14 SIDI issemɣar Yacuwa deg wass nni di tiṭṭawin n marra Israil uca ggʷeden zzayes am mammec tuɣa ggʷeden zi Musa, marra ussan n tudart nnes.
15 SIDI issiweř ak-d Yacuwa, inna: 16 “Umur i ikehhanen, inni yarebbun Ttabut n Cchadet, ad geɛɛden zi L’Urdun.” 17 Xenni yumur Yacuwa ikehhanen, inna: “Gaɛɛdem zi L’Urdun ɣar sennej!” 18 Umi geɛɛden ikehhanen, inni yarbun Ttabut n Řɛahd n SIDI, zi řwesṭ n L’Urdun u tuɣa tisi n iḍaren n ikehhanen ɛad am mammec dd-ffɣen zeg waman, imsar aqa aman n L’Urdun dewřen ɣar wemcan nsen uca dewřen ssfayen x marra timmawin nnes am yiḍennaḍ d fariḍennaḍ. 19 Tuɣa řgens igeɛɛed zi L’Urdun deg wass wiss ɛecra deg uyur amezwaru uca wtin iqiḍan nsen di Jiljal, ɣar ccarq n Ariḥa.
20 Di Jiljal issbedd Yacuwa tenɛac n iẓra i tuɣa akidsen-dd iksin zi L’Urdun. 21 Uca netta issiweř ak-d ayt n Israil, inna: “Mařa sseqsan tiwecca iḥenjiren nwem ibabaten nsen uca ad inin: ‘Min xsen ad inin yeẓra-ya?’ 22 xenni ad tɛeřmem i iḥenjiren nwem, ad tinim: ‘Danita iẓwa Israil L’Urdun-a x řaẓaɣ, 23 minzi SIDI, AREBBI nwem, issiẓeɣ aman n L’Urdun zzat i wudem nwem ařami teẓwam, am mammec i tuɣa igga SIDI, AREBBI nwem, ɛawed ak-d Řebḥar n Telga nni issiẓeɣ zzat i wudem nneɣ ařami din neẓwa, 24 ḥima marra řegnus x temmurt ad ssnen, aqa afus n SIDI ijhed, ḥima kenniw ad teggʷdem SIDI, AREBBI nwem, i řebda.’ ”