Yasuɛ d Zakkayu
19
1 Umi yudef Yasuɛ ɣar Ariḥa, icuq tendint nni, 2 tuɣa din ijj n weryaz qqaren as Zakkayu. Wanita tuɣa d bab n wagřa uřa d ameqqran n ayt n ḍḍariba. 3 Netta tuɣa yarezzu ad iẓar Yasuɛ d min iɛna, maca war izemmar s ssibbet n řɣaci, minzi tuɣa Zakkayu d aquḍaḍ n tiddi. 4 S uyenni izwar i Yasuɛ uca igeɛɛed x ijj n wartu n řexřa, ḥima ad t iẓar, minzi tuɣa Netta igga ad dd-yekk ssenni. 5 Umi dd-yusa Yasuɛ ɣar wemcan nni, ixzar ɣar ujenna, ibarq i-t. Inna as: “A Zakkayu, qeǧeq-dd, hwa-dd deɣya, minzi ass-a ittxeṣṣa ayi ad qqimeɣ di taddart nnec!”
6 Iqeǧeq-dd, ihwa-dd deɣya uca yareḥḥeb zzayes s řefraḥet. 7 Marra inni iẓrin man aya, bdan ttmeɛmiɛen xas, nnan: “Aqa yudef ɣar ijj n weryaz d amednub, ḥima ad ɣares iqqim!” 8 Ikkar Zakkayu, inna i Yasuɛ: “Xzar, Sidi, ad wceɣ azyen n wagřa inu i imezřaḍ u marra wenni zi kkseɣ ca n řḥajjet s řɣecc, ad as t arreɣ arebɛa n tseqqar!” 9 Inna as Yasuɛ: “Ass-a tiweḍ-dd Tudart i taddart-a, minzi uřa d wa d ijj n mmis n Ibrahim. 10 Minzi Mmis n bnadem yusa-dd ḥima ad yarzu u ad issenjem min iweddaren.”
Amedya n ɛecra n řwuznat
11 Umi tuɣa ttesřan aya, yarni-dd ɛawed ijj n umedya, minzi ittɣiř asen, umi tuɣa dd-iqarreb ɣar Urcalim, aqa Tageldit n AREBBI ad dd-teḍhar deɣya. 12 Inna: “Ijj n bnadem zi řejwad iruḥ ɣar ict n temmurt tiggʷej, ḥima ad iṭṭef tagelda i yixef nnes, uca xenni ad dd-idweř awarni man aya. 13 Iřaɣa-dd i ɛecra n imsexxaren nnes uca iwca asen ɛecra n řminat uca inna asen: ‘Ggem ttijara ař dd ɣa ɛeqbeɣ’. 14 Maca imezdaɣ n tendint tuɣa carrhen t uca ssekken awarni as ireqqasen, nnan: ‘War nexs wanita ad yiři d ajeǧid xaneɣ!’
15 Umi dd-iɛqeb awarni řami d iksi tagelda, yumur maḥend ad řaɣan i imsexxaren nni umi iwca nnuqart, ḥima ad issen arbeḥ i dd-yiwi kuř ijjen di tsebbabt nnes. 16 Yusa-dd umezwar, inna: ‘A sidi, řmina nnec tiwi-dd ɛecra řminat’. 17 Inna as: ‘Mliḥ cek, a amsexxar aṣebḥan, minzi tuɣa cek d amtiqqi x drus, ad tiřid d azeǧif x ɛecra n tneddam.’ 18 Yusa-dd wenni wiss tnayen, inna: ‘A sidi, řmina nnec tiwi-dd xemsa řminat.’ 19 Inna i wanita ɛawed: ‘Uřa d cek ad tiřid d azeǧif x xemsa n tneddam!’
20 Xenni yusa-dd wenneɣni, inna: ‘A sidi, xzar řmina nnec i tuɣa xemmřeɣ deg ijj n zzif n řeqṭen. 21 Minzi ggʷedeɣ zzayek, minzi cek d ijj n bnadem tqesḥed. Cek tkessid min war tessrusid u tmejjared min war tzarɛed!’ 22 Inna as: ‘S uqemmum nnec ad xak carrɛeɣ, a amsexxar aɛeffan! Tessned belli necc d bnadem iqseḥ, kessiɣ min war ssrusiɣ, mejjareɣ min war zarɛeɣ. 23 Mayemmi war tessarsed ttmenyat n nnuqart inu di řbanku? Xenni xmi dd ɣa yaseɣ, ad tent ksiɣ s lfayda.’ 24 Inna i yinni din ibedden akides: ‘Ksim xas řmina nnes, wcem tt i wenni ɣar iǧa ɛecra n řminat.’ ”
25 Nnan as: ‘A Siditneɣ, aqa ɣares ɛecra n řminat ɛad?” 26 “Netta inna asen: ‘Ad awem iniɣ, belli marra wenni ɣar iǧa, ad as immewc, maca wenni war ɣar iǧi, ad as ittwakkes ɛad uřa d min ɣares. 27 Maca řɛedyan inu inni war ixsen ad xasen dewřeɣ d ajeǧid, awyem ten-dd danita uca ɣarṣem asen zzati.’ ”
Adaf n Yasuɛ ɣar Urcalim
28 Awarni řami inna Yasuɛ man aya, izwar asen uca igeɛɛed ɣar Urcalim. 29 Ařami dd-iqarreb ɣar Bayt-Faji d Bayt-Ɛanya ɣar uɣezdis n wedrar umi qqaren ‘Taddart n Zzitun’, issekk tnayen n imeḥḍaren nnes, 30 inna asen: “Ruḥem ɣar dcar i iǧan ɣar zzat nwem. Xzar, xmi din i ɣa tadfem, ad tafem ijj n wesnus iqqen, war xas inyi uřa d ijj n bnadem ɛad. Fesyem as uca awyem t-i-dd da. 31 Mařa isseqsa kenniw ca n ijjen: ‘Mayemmi d as tfesyem?’, ad as tinim ammu: ‘Aqa Siditneɣ iḥwaj i-t!’ ”
32 Inni dd-ittwassekken ruḥen uca ufin t am mammec d asen inna. 33 Ařami d fesyen i wesnus, sseqsan ten aytbab nnes: “Mayemmi tfessyem i wesnus?” 34 Nnan asen: “Aqa Siditneɣ iḥwaj i-t!” 35 Usin-dd zzayes ɣar Yasuɛ, nḍaren arruḍ nsen x wesnus, ssenyen Yasuɛ xas. 36 Am tuɣa iggur, ssun nitni abrid s warruḍ nsen. 37 Umi dd-iqarreb ɣar teysart n wedrar n ‘Taddart n Zzitun’, ibda řɣaci n imeḥḍaren marra ad farḥen, ttsebbaḥen AREBBI s ict n tmijja tejhed aṭṭas x ssibbet n lmuɛjizat timeqqranin nni tuɣa ẓrin. 38 Nitni nnan:
“Lbaraka i Ujeǧid i dd-yusin
s Yisem n SIDI!
Řehna deg ujenna
d uɛuǧi di řuɛřa x řuɛřa qaɛ!”
39 Maca ca n Ifarisiyyen jar řɣaci nnan as: “A Amseřmad inu, webbex imeḥḍaren nnec!” 40 Inna asen: “Ad awem iniɣ, mařa sqaren ina, xenni ad řaɣan yeẓra.” 41 Ařami dd-iqarreb uca iẓra tandint, iru xas, 42 inna: “Mři tfehmed min d am dd ɣa yawyen řehna nnem, ɛad deg wass-a nnem! Maca řexxu aqa man aya inuffar x tiṭṭawin nnem. 43 Aqa ad ɣarem dd-asen wussan i d am dd ɣa quwwaren řɛedyan nnem u ad cem ḥṣaren zi marra iɣezdisen. 44 Ad cem areddǧen, cem d tarwa nnem akidem, war dayem ttejjin aẓru ibedd x weẓru nneɣni, minzi war teftined i řweqt n warzef n Arebbi ɣarem.”
Asizdeg n Zzawect Tameqqrant
45 Umi yudef ɣar Zzawect Tameqqrant, ibda issuffuɣ inni i tuɣa issaɣen u izznuzan dayes. 46 Inna asen: “Aqa tura: ‘Taddart inu d Taddart n tẓaǧit!’, maca kenniw tarrim tt d ijj n ifri n iceffaren!” 47 Tuɣa isseřmad marra ussan di Zzawect Tameqqrant, maca imeqqranen n ikehhanen d imseřmaden n idlisen d imɣaren n řgens tuɣa arezzun ḥima ad t nɣen. 48 Maca war ufin min xas ɣa ggen, minzi marra iwdan tuɣa řeṣqen dayes, ttesřan ɣares.