Ittwadhen Cawul d ajeǧid
10
1 Xas uca iksi Camwil taziyyat n zzect, iseyyeb i-tt x uzeǧif nnes, issudem i-t, inna: “Ma xenni SIDI war cek idhin d řḥakem x řwart nnes? 2 Xmi xafi i ɣa tuyured ass-a, ad tafed tnayen n yeryazen ɣar wenḍeř n Raḥil di Ṣalṣaḥ di temmurt n Binyamin, nitni ad ac inin: ‘Tiɣyař i x tuɣa tarezzud, ttwafent uca babac ismeḥ di tmesřact n teɣyař, maca netta dayes řexxu amnus xawem, iqqar: Min ɣa ggeɣ x mmi?’ ” 3 Ssenni ad tarnid ad tuyured uca ad tawḍed ɣar tcejjart n yigg n Tabur. Dinni i ɣa temmeřqid ak-d třata n yeryazen nni ittgeɛɛaden ɣar SIDI ɣar Bayt-Il. Ijjen ad yarbu třata n iɣayḍen imeẓyanen, ijjen ad yarbu třata n tecnifin u ijjen ad yarbu ict n txancet n binu. 4 Nitni ad sseqsan x umeddur nnec uca ad ac wcen tnayen n tecnifin i ɣa tᵉṭṭfed zeg ufus nsen. 5 Awarni as ad dd-tased ɣar tendint n Jibɛa n AREBBI mani beddent tecbarin n tɛessast n Ifilisṭiniyyen. Xmi dinni i ɣa tawḍed ɣar tendint, ad imsar ad temmeřqid ak-d ict n kula n inabiyyen, inni dd-ihwan zi řgeɛɛdet, uca zzatsen lharpa d ubendir d tẓamart d řgambri am ttnebban nitni. 6 Ad xak dd-ihwa Arruḥ n SIDI u cek ad tnebbad akidsen uca ad tdewřed d ijj n bnadem nneɣni. 7 Ad imsar xmi ɣarek i dd ɣa yasen řeɛřamat-a, aqa ad xak yiři ḥima ad tegged min ɣa yaf ufus nnec, minzi AREBBI aqa-t akidek. 8 Ad ayi tizwared ad dd-tehwid ɣar Jiljal, u xzar, necc ad dd-hwiɣ ɣarek ḥima ad din ssgeɛɛdeɣ tiɣarṣa n wecmaḍ d tɣarṣa n řehna. Sebɛa n wussan i din i ɣa trajid ař dd ɣarek i ɣa yaseɣ, ad ac dd-barrḥeɣ min ɣa tegged.”
9 Umi issneqřeb aɛrur nnes ḥima ad yuyur x Camwil, imsar aqa AREBBI ibeddeř uř nnes deg ijj n wuř nneɣni. Marra řeɛřamat-a imsaren deg wass nni simant nnes. 10 Umi iwḍen nitni ɣar Jibɛa, aqa iřqa i-t ijj n kula n inabiyyen uca Arruḥ n AREBBI ihwa-dd xas uca netta inebba di řwesṭ nsen. 11 Uca imsar, aqa marra inni tuɣa t issnen iḍennaḍ d fariḍennaḍ, ẓrin mammec tuɣa ittnebba ak-d inabiyyen, uca řgens inna jar asen: “Min yuɣin mmis n Qic? Ma uřa d Cawul jar inabiyyen?” 12 Ijj n weryaz ssenni yarra-dd, inna: “Man wen iǧan d babatsen?” Ammu i iqqim wawař-a ittwassnen: “Ma uřa d Cawul jar inabiyyen?” 13 Umi issbedd ittnebba, yusa-dd ɣar řgeɛɛdet. 14 Ɛemmis n Cawul inna as u i umsexxar nnes: “Mani tuɣa tᵉttrahem kenniw?” Netta yarra-dd xas: “Narezzu x teɣyař, maca umi neẓra, aqa nitenti war dinni ǧint, niweḍ ɣar Camwil.” 15 Xenni inna ɛemmis n Cawul: “Ini ayi, ɛafak, min d awem inna Camwil?” 16 Cawul yarra-dd x ɛemmis: “Netta inna aneɣ nican, aqa tiɣyař ttwafent.” Tamesřact n tgelda maca i x tuɣa issiweř Camwil, war d as tt iɛiwed ca.
17 Camwil iřaɣa-dd i řgens ɣar SIDI di Miṣfa. 18 Netta inna i ayt n Israil: “Ammu i iqqar SIDI, AREBBI n Israil: ‘Necc ssuffɣeɣ-dd Israil zi Miṣra u fekkeɣ kenniw zeg ufus n Imiṣriyyen u zeg ufus n marra tigeldiwin nni kenniw iḥṣaren. 19 Maca ass-a kenniw tenḍarem SIDI nwem, wenni tuɣa kenniw ifekken zi marra zzɛaf nwem u zi marra řeḥṣarat nwem. Kenniw tennam as: Egg ijj n ujeǧid xaneɣ! Xenni řexxu, beddem zzat i wudem n SIDI, ɛlaḥsab tiqebbař nwem d řuřuf nwem!’ ” 20 Camwil ijja marra tiqebbař n Israil ad dd-qarrbent uca taqbič n Binyamin tᵉttwakkes zzaysent 21 Xas uca ijja taqbič n Binyamin ad tqarreb, ɛlaḥsab řaǧat nnes, uca ittwakkes zzayes řaǧ n Matri u xenni ittwakkes zzayes Cawul, mmis n Qic. Arzun xas, maca war zemmaren ad t afen. 22 Nitni sseqsan SIDI ict n twařa nneɣnit: “Ma nican yusa-dd weryaz nni danita?” SIDI yarra-dd: “Xzar, netta iffar jar řeḥwayej.” 23 Nitni uzzřen din, iwyen t-i-dd ssenni. Umi dd-yusa netta ibedd jar řgens, yujar netta marra řgens s tiddi n uzeǧif. 24 Inna Camwil i marra řgens: “Ma teẓrim řexxu man wen ifarz SIDI? Uřa d ijjen zi řgens war dayes yarwis.” Uca isřiwřew marra řgens, nitni nnan: “Tudart i ujeǧid!”
25 Camwil isscen i řgens řḥeqq n tgelda, yura i-t deg ijj n wedlis uca issars i-t zzat i wudem n SIDI. Xenni yarxu Camwil i marra řgens, kuř ijj yuyur ɣar taddart nnes. 26 Uřa d Cawul yuyur ɣar taddart nnes ɣar Jibɛa uca iruḥ akides wezyen n řɛeskar nni tuɣa iḥada SIDI uř nsen. 27 Maca ayt i war isekkwin nnan: “Mammec i d aneɣ ɣa ifekk weryaz-a?” U nitni sseḥqaren t u war d as dd-iwyen ca tarzeft, maca netta igga axmi war ittesři.